**”Kirjaintyyppi on nousemassa tärkeämmäksi kuin logo”**

*Stefan Hattenbachilla on takanaan 20 vuotta kirjainmuotoilijana ja 46 julkaistua kirjaintyyppiä. Nykyään häntä työllistää ”custom type” eli yrityksille tehdyt tilauskirjaintyypit.*

Ruotsalainen Stefan Hattenbach, 55, muotoilee työkseen kirjaintyyppejä. Pelkästään sitä työtä tekemällä elättää itsensä Suomessa vain muutama. Hattenbachin mukaan tilanne on Ruotsissa hyvin samankaltainen.

– Ruotsin kirjaintyyppipiirit ovat yhä hyvin pienet verrattuna esimerkiksi Hollantiin, Britanniaan, Saksaan ja Ranskaan. Toistaiseksi vain kourallinen ihmisiä – minä itse niiden joukossa – saa meillä elantonsa kirjainmuotoilusta. Tilanne kuitenkin kehittyy. Entistä useammat oppilaitokset antavat tämän alan opetusta, ja myös yleinen typografiakiinnostus ja tietämys ovat lisääntymässä.

– Kirjainmuotoilijat ovat voittopuolisesti mukavaa porukkaa, ja heitä yhdistää kunnioitus toisia kohtaan ja halu kehittää itseään. Silloin tällöin juttelen ja jaan ideoita kollegoitteni kanssa.

Suomalaisista kollegoistaan Hattenbach kertoo tavanneensa Hanna Hakalan ja Sami Kortemäen jonkusen kerran.

– Kirjainmuotoilijoiden yhteisö on pieni, ja heitä tapaa parhaiten alan konferensseissa kuten TypeConissa ja ATypissä. Minulla on ystäviä monessa maassa, ja olen iloinen, että myös Suomen kirjainmuotoilijapiiri on kasvussa.

**Ideoita enemmän kuin yhdeksi elämäksi**

Stefan Hattenbach on ollut graafisella alalla kolmisenkymmentä vuotta ja kirjainmuotoilijanakin jo parikymmentä. Hän tekee työnsä omaa nimeään käyttäen, joskin taustalla on hänen firmansa MAC Rhino Fonts. Hänen toimistonsa on Tukholman Sveavägenillä.

– Kirjaintyypit ja typografia ovat aina olleet lähellä minua. Aloitin mainostoimistoalalla 1980 ja olin jo silloin monella tapaa kirjaintyyppien kanssa tekemisissä. Vuonna 1994 siirryin itsenäiseksi graafiseksi suunnittelijaksi ja pari vuotta sen jälkeen sain julki ensimmäisen kirjaintyyppini. Sen jälkeen olinkin koukussa!

Nettisivuillaan, jotka tosin juuri nyt ovat niukat ja uudistusta odottamassa, hän listaa kolmisenkymmentä kirjaintyyppiään. Niistä noin puolet on ”vapaita” ja toinen puoli tilauksesta tehtyjä.

– Yhä edelleen minulla on niin paljon uusia kirjaintyyppi-ideoita, että tuskin ehdin toteuttaa niitä kaikkia elinaikanani.

– Jo muutaman vuoden ajan olen tehnyt pelkästään tilauskirjaintyyppejä – ehkä 5–6 vuodessa – ja sillä tavalla haluaisin myös jatkaa.

– Olisi hauskaa tehdä myös typografiakirja joskus myöhemmin, mutta toistaiseksi se ei mahdu suunnitelmiini.

**Karl-Erik Forsbergin vaikutus näkyy yhä**

Hattenbachin kirjaintyyppien joukossa on myös *Lunda Modern* – tarkemmin sanoen 30-luvun ruotsalaisen Lunda-mainoskirjaintyypin uusversio. Alkuperäisen Lundan tekijä on jo edesmennyt Karl-Erik Forsberg (1914–1995). Hän lienee edelleen Ruotsin kansainvälisesti tunnetuin kirjainmuotoilija.

– Forsberg oli minulle alussa suuri inspiraationlähde. Sain vaikutteita muutamista hänen varhaisista töistään ja luonnoksistaan, ja niistä muotoutui *Remontoire*-kirjaintyyppini perusta.

– Isosisäni oli kilpimaalari, joten ehkä sitäkin kautta olen saanut joitain vaikutteita. Geenejä ainakin.

– Laajemmin ajatellen sanoisin, että kirjainmuotoilulla ja arkkitehtuurilla on paljon yhteistä; molemmissa tuotetaan jotain sellaista, joka elää pitkään – yleensä pitkään suunnittelijan kuoleman jälkeenkin.

**Tekijän persoona ja käsiala**

Hattenbachin antiikvat ovat visuaalisesti vahvoja ja niissä on kulmikkaita, teräviä yksityiskohtia. Niissä näyttävät yhdistyvän traditio ja ekspressiivisyys. Ne vaikuttavat myös itsetietoisilta; ne ikään kuin haluavat tulla huomatuiksi.

– Se on totta. Monissa kirjaintyypeissäni on tällaista persoonallisuutta – se on osa minua. Otsikkokirjaintyypissä sellaista voi olla enemmän, leipätekstikirjaintyypissä vähemmän.

– Urani alussa tein vielä selvästi provosoivempia kirjainmuotoja ja -tyyppejä, mutta ne ovat enimmäkseen jo poissa markkinoilta. Nykyään ajatttelen tarkemmin, missä ja millä tavalla mitäkin kirjaintyyppiä tullaan käyttämään. Huomaan siirtyneeni klassisempiin muotoihin, mutta persoonallisia yksityiskohtia on silti mukana.

**Sweden Sans – valtion kirjaintyyppi**

Tunnetuimpia Hattenbachin yritysasiakkaita ovat olleet Thomas Cook -lentoyhtiö, Hästens, Absolut Vodka ja Ruotsin TV4. Vuonna 2013 listaan liittyi tavallaan myös Ruotsin valtio. Silloin nimittäin julkaistiin *Sweden Sans,* jota käytetään nyt Ruotsin valtioon liittyvässä markkinoinnissa.

Sweden Sans on piirteiltään yksinkertainen, hiukan geometrissävytteinen groteski, jossa on myös kirjoituskonehenkisiä pääteviivoja. Hattenbach sanoo, että taustalla vaikutti myös 50-luvun ruotsalaisten mainoskilpien tekstattu kirjaintyyli.

Sweden Sans -hanke eteni tukholmalaisen muotoilutoimiston Söderhavetin nimissä. Se voitti 2012 kilpailun, jossa etsittiin Ruotsin visuaalisen identiteetin rakentajaa kansainvälisiin tarkoituksiin. Hyvin pian toimistossa huomattiin, että identiteetin perustaksi tarvitaan oma kirjaintyyppi. Sitä tekemään pyydettiin Stefan Hattenbach.

Nykyisin Sweden Sansista on neljä lihavuutta ja tuoreimpana lisänä arabialainen versio – länsimainen kirjainmuotoilu kun on nopeasti laajenemassa myös meille vieraampiin merkistöihin.

Hattenbachin mukaan Sweden Sans ja muu siihen liittyvä grafiikka ovat olleet näkyvästi esillä ulkomaisissa viestimissä ja internetsivuilla. Siten ne ovat lisänneet Ruotsin näkyvyttä ja ennenkaikkea yhdenmukaistaneet sitä.

**Tilauskirjaintyypit nousussa, logot laskussa**

– Tulevaisuus näyttää hyvältä etenkin, jos tekee tilauskirjaintyyppejä, kuten minä, sanoo Hattenbach. – ”Yleisten” kirjaintyyppien myyntimarkkinat ovat hyvin pirstaleiset, mutta tilauskirjaintyypeille on kysyntää. Uskon, että tämä kehitys jatkuu monta vuotta, sillä sekä mainostoimistoissa että asiakkaiden piirissä tietoisuus tästä alasta lisääntyy.

– Erityisen kiinnostavaa on se, että logon merkitys yritysten viestinnässä on muuttumassa toisarvoiseksi. Oma kirjaintyyppi, omat tunnusvärit ja kuvakkeet ovat nousseet tärkeämmiksi kuin logo.

**Tulevaisuudentoiveet**

– Niitä on kaksi: ensinnäkin haluaisin tehdä uusiksi Tukholman katukilpien kirjaintyypin. Nykyinen, vuonna 1938 käyttöönotettu, muistuttaa suuresti Futura Bold Condensedia ja on kilvissä kamala. Se ei sovi lainkaan Tukholman keskustan vanhojen, kauniiden talojen pariksi.

– Ja se toinen: haluaisin tehdä kirjaintyypin suosikkifutisjoukkueelleni AC Romalle. Sitä käytettäisiin pelipaidoissa pelaajien nimien ja numeroiden merkitsemiseen!

Teksti: Markus Itkonen

Kuvat: